V. Novotný, poslanec: (2004-10-21):
Prezident Slovenskej republiky vo svojom rozhodnutí z 18. októbra 2004 uviedol dôvody na vrátenie zákona a navrhol, aby Národná rada pri opätovnom prerokovaní zákon neprijala ako celok. V prípade, ak by Národná rada Slovenskej republiky zákon opäť schválila, navrhol pripomienky pod č. 1 a 2, ktoré máte uvedené v časti II. Ústavnoprávny výbor Národnej rady Slovenskej republiky prijal uznesenie č. 682 z 20. októbra 2004, v ktorom konštatoval, že 1. uplynutím lehoty ustanovenej čl. 102 ods. 1 písm. o) Ústavy Slovenskej republiky v znení neskorších predpisov právo prezidenta Slovenskej republiky vrátiť zákon s pripomienkami na nové prerokovanie zaniká; 2. Ústava Slovenskej republiky č. 460/1992 Zb. neumožňuje predĺžiť lehotu ustanovenú čl. 102 ods. 1 písm. o). Ústava Slovenskej republiky ani neobsahuje interpretačnú normu oprávňujúcu vysvetliť ustanovenie ústavy pomocou zákona alebo iného všeobecne záväzného právneho predpisu; 3. prezident Slovenskej republiky rozhodnutím z 18. októbra neuplatnil svoje právo podľa čl. 102 ods. 1 písm. o) v ústavou ustanovenej lehote; 4. rozhodnutie prezidenta Slovenskej republiky o vrátení zákona z 21. septembra 2004 o zdravotných poisťovniach a dohľade nad zdravotnou starostlivosťou nezakladá právny dôvod na opätovné prerokovanie Národnou radou Slovenskej republiky. Výbor Národnej rady Slovenskej republiky pre zdravotníctvo prerokoval zákon z 21. septembra 2001 o zdravotných poisťovniach a dohľade nad zdravotnou starostlivosťou, vrátený prezidentom Slovenskej republiky, 20. októbra 2004. Výbor nesúhlasil s návrhom uvedeným v rozhodnutí prezidenta Slovenskej republiky z 18. októbra neprijať zákon ako celok. Výbor nesúhlasil s pripomienkami prezidenta Slovenskej republiky uvedenými pod č. 1. a 2. v časti II tejto spoločnej správy. Výbor odporučil Národnej rade Slovenskej republiky podľa príslušných ustanovení rokovacieho poriadku zákon z 21. septembra o zdravotných poisťovniach, dohľade nad zdravotnou starostlivosťou pri opätovnom prerokovaní schváliť. V časti IV máte v spoločnej správe uvedené pripomienky prezidenta Slovenskej republiky pod č. 1 a 2, nebudem ich čítať, máte ich písomne. Gestorský výbor odporúča o pripomienkach prezidenta Slovenskej republiky uvedených v časti IV hlasovať spoločne s odporúčaním neschváliť. Gestorský výbor v zmysle príslušných ustanovení rokovacieho poriadku odporúča Národnej rade Slovenskej republiky zákon z 21. septembra o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov schváliť. Predmetná spoločná správa výborov Národnej rady o prerokovaní predmetného zákona bola schválená uznesením Výboru Národnej rady Slovenskej republiky pre zdravotníctvo, gestorským výborom, č. 162 z 20. októbra 2004. Výbor poveril spoločného spravodajcu výborov Viliama Novotného informovať Národnú radu Slovenskej republiky v súlade s príslušnými ustanoveniami rokovacieho poriadku o prerokovaní zákona z 21. septembra o zdravotných poisťovniach, dohľade nad zdravotnou starostlivosťou, vráteného prezidentom Slovenskej republiky na opätovné prerokovanie Národnou radou, vo výboroch. Vážený pán predseda, skončil som, prosím, otvorte rozpravu.